Tachyum spúšťa nový portál pre záujemcov o nový univerzálny čip Prodigy. Prístup bude poskytnutý aj vybraným univerzitám.
Spoločnosť Tachyum spúšťa nový portál pre záujemcov o skorý prístup k emulačnému systému Prodigy. Ako píše spoločnosť v tlačovej správe, záujemcovia tu nájdu súbory aj informácie o jej novom univerzálnom čipe.
Potenciálni zákazníci či partneri sa vďaka novej iniciatíve môžu dostať medzi prvých, ktorí si budú môcť priamo overiť funkčnosť a vyskúšať možnosti novej univerzálnej platformy.
"Ako smerujeme k nasadeniu nášho čipu Prodigy, dostávame sa do bodu, kedy môžeme poskytnúť širší prístup k našej infraštruktúre, ktorá dozrieva," uviedol zakladateľ a CEO spoločnosti Tachyum Radoslav Danilák. Práve rozširovanie emulačných nástrojov má podľa neho pomôcť rozširovať natívny softvérový ekosystém.
Prístup len pre overených
Prístup k plne funkčnému emulačnému systému, na ktorom už bol úspešne spustený aj operačný systém Linux, však získajú len overení zákazníci a partneri. Spoločnosť tiež dodáva, že prístup k jej infraštruktúre bude poskytnutý aj vybraným univerzitám.
Vďaka prednostnému prístupu si záujemcovia budú môcť otestovať kompatibilitu aplikácií x86 a zmiešané natívne, respektíve emulované binárne súbory x86, ARM i RISC-V.
Okrem samotného testovania môžu partneri a zákazníci v predstihu odštartovať prvé fázy vývoja softvéru ešte pred dostupnosťou samotnej základnej dosky so štvor-soketovým referenčným dizajnom. Tachyum pritom opätovne tvrdí, že spomínanú dosku bude mať k dispozícii v prvom štvrťroku budúceho roka.
Potenciálni záujemcovia o skorý prístup do programu sa môžu registrovať na webovej adrese www.tachyum.com/customers.